ئۆڵۆمپیادی ھاوینەی ٢٠٠٤
ئۆڵۆمپیادی ھاوینەی ٢٠٠٤ (، بە شێوەیەکی فەرمی بە ئۆڵۆمپیادی بیست و ھەشت و بە شێوەیەکی گشتی بە ئۆڵۆمپیادی ھاوینەی ئەسینا ناسراوە) ڕووداوێکی جۆراوجۆری وەرزشی نێودەوڵەتی کە لە ١٣ تا ٢٩ی ئابی ٢٠٠٤ لە ئەسینای پایتەختی یۆنان بەڕێوەچوو. لە ئۆڵۆمپیادەکەدا ١٠٦٢٥ وەرزشوان لە ٢٠١ وڵات بەشدارییان تێدا کرد، ئۆڵۆمپیادی ساڵی ٢٠٠٤ یەکەمجار بوو لە دوای ئۆڵۆمپیادی ھاوینەی ١٩٩٦ەوە کە ھەموو ئەو وڵاتانەی کە لیژنەی ئۆڵۆمپیان ھەبوو ئامادەبوون، ئەمە دووەمجار بوو ئەسینای پایتەخت میوانداری ئۆڵۆمپیاد بکات پاش ئەوەی ساڵی ١٨٩٦ بۆیەکەمجار بەشداری کرد. ئەسینا بوو بە یەکێک لەو چوار شارەی کە دووجار میوانداری ئۆڵۆمپیادی ھاوینەی بکات لەگەڵ پاریس و لەندەن و لۆس ئانجلەس (بەڵام ئەم سێ شارە لە ساڵەکانی ئاییندە بۆجارێکی دیکە میوانداری ئۆڵۆمپیادی ھاوینەدەکەنەوە). ئۆڵۆمپیادی ھاوینەی ساڵی ٢٠٠٤ بەگشتی بە یەکێک لە سەرکەوتووترین ئۆڵۆمپیادەکان دادەنرێت، لەگەڵ بەرزبوونەوەی ئاستی کێبڕکێ لە نێوان گەلان لە سەرانسەری جیھان. وەرزشوانانی ئەمریکا زۆرترین مەدالیای زێڕ و مەدالیای گشتیان بەدەستھێنا و لە دوای ئەویش چین و ڕووسیا دێن و وڵاتی میوانداری یۆنان لە پلەی ١٥ی بەدەستھێنا. ھەروەھا لەم ئۆڵۆمپیادە چەندین ژمارەی پێوانەیی جیھانی و ئۆڵۆمپی شکێنران. ھەریەکە لە شیلی، تایپی چینی، کۆماری دۆمینیکان، جۆرجیا و ئیسرائیل یەکەم میدالیای زێڕی ئۆڵۆمپیادیان بەدەستھێنا. ئێریتریا و پاراگوای یەکەم میدالیای ئۆڵۆمپییان بەدەستھێنا. ئیمارات لەم پێشبڕکێیەدا ھەم یەکەم مەدالیای ئۆڵۆمپی و ھەم مەدالیای زێڕی بەدەستھێنا.

سەرچاوەکان 

ئۆڵمپیکی ھاوینەی ٢٠٠٤
ئۆڵۆمپیادی ھاوینە بەپێی ساڵ